<classify> MAMLAKA ya Maji safi na Usafi wa Mazingira Babati Bawasa mkoani Manyara imetoa mapendekezo ya kupandisha bei ya maji na tozo mbalimbali kwa kipindi cha miaka mitatu kuanzia mwaka 201819 hadi 202021 kwa mamlaka ya Udhibiti wa Huduma za Nishati na Maji Ewura.Mabadiliko ya bei yanayopendekezwa ni kutoka Sh 925 hadi 1,563 kwa watumiaji wa majumbani kwa mwaka 201718 na Sh 1,689 kwa mwaka 2021, taasisi kutoka Sh 1,610 hadi 2,941kwa mwaka 2021, magari kutoka Sh 500 hadi 913 mwaka 2021 na viwanda Sh 1890 hadi 3,452 mwaka 20171821.Hayo yalibainishwa katika mkutano wa Taftishi uliofanyika Babati jana kuhusu ombi la kurekebisha bei za huduma ya maji za Babati, wenye lengo la kukusanya maoni ya mapendekezo ya marekebisho ya bei kutoka kwa watumiaji maji, wananchi, Baraza la ushauri la serikali na Baraza la watumiaji wa huduma hiyo.Mkurugenzi Mtendaji wa Bawasa, Iddy Msuya alisema lengo la mapendekezo hayo ni kuiwezesha mamlaka kumudu ongezeko la gharama za utoaji wa huduma, kulipa tozo hususani ushuru wa uendelezaji ufundi stadi na kodi ya Ongezeko la Thamani VAT pamoja na kuziba nakisi ya mapato itokanayo na kuondolewa kwa tozo ya huduma.Kwa mujibu wake marekebisho hayo yameombwa yafanyike kwa makundi yote ya wateja wenye mita na wasio na mita pamoja na kurekebisha ada za maunganisho mapya ya maji na ada za kurejeshewa huduma baada ya kukatiwa.Alisema sababu za kutaka kubadili bei za maji na huduma mbalimbali ni kuongeza wigo wa mtandao wa huduma ya maji katika mji wa Babati kutoka asilimia 75 ya sasa hadi 95 ifikapo Juni 2021, wenye lengo la kuongeza urefu wa mtandao kwa kilometa 30.Pia kuongeza muda wa upatikanaji wa maji kutoka wastani wa saa 17 hadi kufikia wastani wa saa 20 kwa siku, mamlaka kuwa na uwezo wa kujiendesha kwa kulipia umeme, ukarabati na matengenezo, utawala, watumishi sambamba na kulipa kodi za serikali kama VAT.Katibu Tawala Msaidizi upande wa elimu Mkoa wa Manyara, Anold Msuya alibainisha kuwa maji yanahitajika kama rasilimali ya uzalishaji na uhai wa viumbe, serikali inasisitiza uanzishaji na ukuaji wa viwanda ili kufikia uchumi wa kati hivyo upatikanaji wa maji safi na salama ni muhimu kwa asilimia 80.Akimwakilisha Mkurugenzi Mkuu wa Ewura, Babu Lolepo alisema kuwa mkutano huo ni sehemu ya uchunguzi unaofanywa na Ewura ili kupata maoni ya wadau wa huduma ya maji na usafi wa mazingira Babati kabla ya kutoa uamuzi kuhusu ombi lililowasilishwa.Baraza la Ushauri la Watumiaji wa huduma za Nishati na Maji EWURA CCC lilisema kuwa ongezeko la bei linalopendekezwa na Bawasa kwa mwaka wa kwanza 201819 ni la juu, jambo linaloweza kuleta mshtuko kwa watumiaji hasa ikizingatiwa walio wengi ni wa kipato cha chini.  <topic>: kitaifa 